**กิจกรรมพัฒนาคุณภาพ CQI**

**ชื่อเรื่อง** การพัฒนารูปแบบการดูแลผู้ป่วยที่มีภาวะน้ำเกิน

**ประเภทที่ต้องการส่งเข้าประกวด**  CQI ประเภท วิชาการ

**ชื่อผู้รับผิดชอบโครงงาน** นางสาวสิราภา แสงสี พยาบาลวิชาชีพปฏิบัติการ

หน่วยงานไตเทียม

โทร 038-460333 ต่อ 1141

**ชื่อทีมร่วม**

1. นางสาวนวลลักษณ์ พืชพันธ์ไพศาล พยาบาลวิชาชีพชำนาญการ แผนกไตเทียม
2. นางประภาพรรณ ทาทอง พยาบาลวิชาชีพชำนาญการ แผนกไตเทียม
3. นางสาววาสนา จุฑาทัศน์ พยาบาลวิชาชีพชำนาญการ แผนกไตเทียม
4. นางสาวพนอ มูลจันทร์ พยาบาลวิชาชีพชำนาญการ แผนกไตเทียม

**ที่มา**

 โรคไตเรื้อรังเป็นโรคที่ไม่สามารถรักษาให้หายขาดได้เนื่องจากมีพยาธิสภาพของโรคทำให้เกิดความบกพร่องและสูญเสียหน้าที่การทำงานของไต ทำให้ของเสียในร่างกายเกิดการคั่งและส่งผลต่อการทำงานของอวัยวะอื่นๆ นวัตกรรมและการรักษาปัจจุบันเป็นเพียงการประคับประคองและบรรเทาอาการจากภาวะแทรกซ้อน การฟอกเลือดด้วยเครื่องไตเทียมเป็นการรักษาที่มีประสิทธิภาพสูงที่ช่วยลดการคั่งของของเสียในร่างกาย

ลดภาวะน้ำเกิน และการคั่งของเกลือแร่ในร่างกายในระยะเวลาค่อนข้างรวดเร็ว อย่างไรก็ดีการฟอกเลือดด้วยวิธีนี้ ผู้ป่วยจะได้รับการฟอกเลือดเป็นระยะๆ สัปดาห์ละ 2-3 ครั้ง ครั้งละ 4 ชั่วโมง การฟอกเลือดด้วยเครื่องไตเทียมจึงสามารถทดแทนหน้าที่ของไตได้เพียงร้อยละ6-7 ซึ่งไม่เพียงพอที่จะควบคุมของเสียหรือเกลือแร่ต่างๆ ให้อยู่ในระดับปกติได้อย่างสมบูรณ์ โดยเฉพาะอย่างยิ่งในวันที่ผู้ป่วยไม่ได้ฟอกเลือด ทำให้ผู้ป่วยมีโอกาสที่จะเกิดการคั่งของของเสียหรือสารเกลือแร่ต่างๆได้ง่าย การรักษาด้วยวิธีดังกล่าวจึงเป็นการรักษาเพียงเพื่อบรรเทาอาการหรือควบคุมอาการไม่ให้อาการของโรคเลวลงอย่างรวดเร็ว ไตเป็นอวัยวะที่สำคัญในการควบคุมการกำจัดน้ำส่วนเกินออกจากร่างกายออกมาทางปัสสาวะ เมื่อผู้ป่วยเกิดภาวะไตวายจะไม่สามารถขับน้ำ และเกลือแร่ส่วนเกินออกจากร่างกายได้ ทำให้เกิดภาวะน้ำคั่งอยู่ในหลอดเลือดและเนื้อเยื่อต่างๆ ซึ่งผู้ป่วยไตวายเรื้อรังระยะสุดท้ายนั้นจะมีปริมาณปัสสาวะลดลงเรื่อยๆ จนไม่มีปัสสาวะเลย ทั้งนี้ ผู้ป่วยจะมีปริมาณน้ำคั่งในร่างกายจำนวนมากแต่ไม่สามารถทำหน้าที่ในการขับน้ำออกจากร่างกายได้ตามปกติ การที่ผู้ป่วยมีภาวะน้ำเกินนั้นสามารถวัดได้จากน้ำหนักตัวที่เพิ่มขึ้นอย่างรวดเร็ว และผู้ป่วยมักเกิดภาวะแทรกซ้อนเช่น ความดันโลหิตต่ำขณะฟอกเลือด ภาวะซีด กระดูกหัก ติดเชื้อได้ง่าย ภาวะหัวใจล้มเหลว น้ำท่วมปอด สับสนและหมดสติ นอกจากนี้ผู้ป่วยยังอาจมีภาวะแทรกซ้อนจากการบำบัดรักษาด้วยการฟอกไตผ่านเครื่องไตเทียมอีกด้วย นอกจากภาวะแทรกซ้อนจากการฟอกไตดังกล่าวมาแล้ว การฟอกไตในผู้ป่วยที่มีภาวะน้ำเกินยังทำให้เกิดภาวะแทรกซ้อนของระบบหัวใจและหลอดเลือดตามมาได้อีกด้วย เนื่องจากการบำบัดรักษาดังกล่าวเป็นการดึงน้ำออกจากร่างกายในปริมาณที่มากในเวลาอันจำกัด ส่งผลให้หัวใจทำงานหนักมากขึ้น เกิดภาวะหัวในล้มเหลว(Congestive Heart Failure)

หน่วยไตเทียมโรงพยาบาลพนัสนิคม พบอัตราการนอนโรงพยาบาลของผู้ป่วยด้วยภาวะน้ำเกิน

(volume overload) พบว่า ปี 2560 มีจำนวน 3 ราย ปี 2561 มีจำนวน 2 ราย ปี 2562 จำนวน 3 ราย ปี 2563 ยังไม่พบผู้ป่วยนอนโรงพยาบาลด้วยภาวะน้ำเกิน แต่ยังพบว่ามีผู้ป่วยจำนวนมากที่ยังไม่สามารถคุมปริมาณน้ำหนักตัวที่เพิ่มขึ้นต่อการฟอกเลือดแต่ละครั้ง(Interdialytic weight gain) ให้อยู่ในเกณฑ์ที่กำหนดได้

จากสถานการณ์การดูแลรักษาผู้ป่วยไตวายเรื้อรังข้างต้น จึงจำเป็นอย่างยิ่งที่พยาบาลผู้ให้การดูแลผู้ป่วยไตวายเรื้อรังต้องให้ความสำคัญกับประเด็นดังกล่าวและสร้างความตระหนักให้กับผู้ป่วยในการควบคุมปริมาณน้ำหนักตัวที่เพิ่มขึ้นต่อการฟอกเลือดแต่ละครั้ง(Interdialytic weight gain) ให้อยู่ในเกณฑ์ที่กำหนด ผู้ศึกษาเห็นความสำคัญและอันตรายจากภาวะน้ำเกินจึงได้พัฒนารูปแบบการเรียนรู้ เพื่อเพิ่มประสิทธิภาพการควบคุมน้ำหนักตัวที่เพิ่มขึ้นแต่ละครั้ง(Interdialytic weighr gain) ในผู้ป่วยไตวายเรื้อรังระยะสุดท้ายที่ทำการฟอกเลือดด้วยเครื่องไตเทียม **วัตถุประสงค์**

1. เพื่อพัฒนารูปแบบการให้ความรู้ในผู้ป่วยไตวายเรื้อรังระยะสุดท้าย ที่ได้รับการบำบัดทดแทนไตด้วยการฟอกเลือดด้วยเครื่องไตเทียมเกี่ยวกับการป้องกันการเกิดภาวะน้ำเกิน
2. เพื่อให้ผู้ป่วยสามารถคุมปริมาณน้ำหนักตัวที่เพิ่มขึ้นต่อการฟอกเลือดแต่ละครั้ง(Interdialytic weight gain) ให้อยู่ในเกณฑ์ที่กำหนดได้

**วิธีการศึกษา**

1. ประชุมร่วมกันในทีมเจ้าหน้าที่หน่วยไตเทียม เพื่อวิเคราะห์ปัญหา สาเหตุ และร่วมหาแนวทางเรื่องการพัฒนารูปแบบการให้ความรู้ในการควบคุมน้ำหนักตัวที่เพิ่มขึ้นในแต่ละครั้งต่อการฟอกเลือด
2. จัดทำแนวทางเพื่อพัฒนารูปแบบการให้ความรู้ในการควบคุมน้ำหนักตัวที่เพิ่มขึ้นในแต่ละครั้งต่อการฟอกเลือด
3. ค้นหาผู้ป่วยที่มีน้ำหนักตัวเพิ่มขึ้นมากกว่า 1 กิโลกรัมต่อวัน จากกลุ่มผู้ป่วยที่ฟอกเลือดด้วยเครื่องไตเทียมที่โรงพยาบาลพนัสนิคมเป็นประจำ จำนวน 34 คน
4. เลือกผู้ป่วยที่มีน้ำหนักตัวเพิ่มขึ้นมากกว่า 1 กิโลกรัมต่อวัน พบมีจำนวน 11 ราย
5. ให้ความรู้ผู้ป่วยรายบุคคล โดยใช้แนวทางการให้ความรู้ในการควบคุมน้ำหนักตัวที่เพิ่มขึ้นในแต่ละครั้งต่อการฟอกเลือด
6. ประเมินผู้ป่วยจากน้ำหนักตัวที่เพิ่มขึ้นในแต่ละครั้งต่อการมาฟอกเลือด หลังจากการให้ความรู้โดยใช้แนวทางการให้ความรู้ในการควบคุมน้ำหนักตัวที่เพิ่มขึ้นในแต่ละครั้งต่อการฟอกเลือด

**ผลการศึกษา**

**-**จากกลุ่มผู้ป่วยประจำที่มาฟอกไตที่โรงพยาบาลพนัสนิคม มีจำนวน 34 คน พบว่ามี

ผู้ป่วยที่น้ำหนักตัวเพิ่มขึ้นน้อยกว่า 1 กิโลกรัมต่อวัน จำนวน 19 ราย

ผู้ป่วยที่น้ำหนักตัวเพิ่มขึ้นมากกว่า 1 กิโลกรัมต่อวัน จำนวน 11 ราย

ผู้ป่วยที่ไม่สามารถชั่งน้ำหนักได้ จำนวน 2 ราย

ผู้ป่วย Admit ที่โรงพยาบาลชลบุรี 2 ราย

-จากกลุ่มผู้ป่วยที่น้ำหนักตัวเพิ่มขึ้นมากกว่า 1 กิโลกรัมต่อวัน จำนวน 11 ราย หลังจากได้ให้ความรู้ตามแนวทางการให้ความรู้ในการควบคุมน้ำหนักตัวที่เพิ่มขึ้นในแต่ละครั้งต่อการฟอกเลือด ประเมินผลได้ดังนี้

มีผู้ป่วยที่มีน้ำหนักตัวที่เพิ่มขึ้นน้อยกว่า 1 กิโลกรัมต่อวัน จำนวน 4 คน คิดเป็น 36.36%

มีผู้ป่วยที่มีน้ำหนักตัวเพิ่มขึ้นมากกว่า 1 กิโลกรัมต่อวัน จำนวน 7 คน คิดเป็น 63.64%